Prienų rajono savivaldybės tarybai

SPRENDIMO „DĖL PREVENCINIŲ SOCIALINIŲ PASLAUGŲ PLANAVIMO, ORGANIZAVIMO IR TEIKIMO PRIENŲ RAJONO SAVIVALDYBĖJE TVARKOS APRAŠO PATVIRTINIMO“ PROJEKTO AIŠKINAMASIS RAŠTAS

Sprendimo projekto tikslas ir uždaviniai:

Patvirtinti Prevencinių socialinių paslaugų planavimo, organizavimo ir teikimo Prienų rajono savivaldybėje tvarkos aprašą.

Nuo 2023 m. sausio 1 d pasikeitus Socialinių paslaugų katalogui, patvirtintam Lietuvos Respublikos socialinės apsaugos ir darbo ministro 2006 m. balandžio 6 d. įsakymu Nr. A1-93 „Dėl socialinių paslaugų katalogo patvirtinimo“, pradėtos teikti prevencinės socialinės paslaugos.

Prevencinių socialinių paslaugų tikslas – padėti asmeniui (šeimai) ir (ar) bendruomenei išvengti galimų socialinių problemų ir (ar) socialinės rizikos atsiradimo, sudaryti sąlygas asmeniui (šeimai) ugdyti ir (ar) stiprinti gebėjimus savarankiškai spręsti socialines problemas, palaikyti socialinius ryšius su visuomene, taip pat padėti didinti socialinę įtrauktį. Prevencinių socialinių paslaugų rūšys: potencialių socialinių paslaugų gavėjų paieškos paslauga, kompleksinės paslaugos šeimai, darbas su bendruomene, šeimos konferencija, atvirasis darbas su jaunimu, mobilusis darbas su jaunimu.

Prevencinės socialinės paslaugos teikiamos Socialinių paslaugų kataloge konkrečiai prevencinei socialinei paslaugai teikti numatytose vietose: asmens namuose, įstaigose ir organizacijose, pagal šioms paslaugoms numatytą paslaugų sudėtį, teikimo vietą, trukmę, dažnumą, ypatumus ir kitas sąlygas.

Siūlomos teisinio reguliavimo nuostatos:

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 12 punktu, Lietuvos Respublikos socialinių paslaugų įstatymo 6 1 straipsnio 1 ir 2 dalimis, 13 straipsnio 1 dalimi, vykdant Socialinių paslaugų katalogą, patvirtintą Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, ir Prevencinių socialinių paslaugų organizavimo ir teikimo tvarkos aprašo, patvirtinto Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. A1-776 „Dėl Prevencinių socialinių paslaugų organizavimo ir teikimo tvarkos aprašo patvirtinimo“, 1 ir 16 punktus.

Laukiami rezultatai:

Priėmus sprendimo projektą, bus patvirtintas Prevencinių socialinių paslaugų organizavimo ir teikimo Prienų rajono savivaldybėje tvarkos aprašas, kuriuo reglamentuotas prevencinių socialinių paslaugų teikimas Prienų rajono savivaldybės gyventojams. Teikiamos prevencinės socialinės paslaugos asmenims (šeimoms, bendruomenėms) stiprins asmens (šeimos) gebėjimą savarankiškai rūpintis asmeniniu (šeimos) gyvenimu, dalyvauti visuomenės gyvenime ir ugdyti įgūdžius, kad ateityje būtų išvengta socialinių problemų ir socialinės rizikos atsiradimo.

Lėšų poreikis ir šaltiniai:

Nėra.

Kiti sprendimui priimti reikalingi pagrindimai, skaičiavimai ar paaiškinimai:

Nėra.

Lyginamasis variantas:

Nėra.

Skyriaus vedėja	Sandra Mekionienė